地名: 熊川 (慶尚道, 縣（監）)
年: 1541.0

○傳于政院曰: "前日承文院事大文書目錄入內, 若暫見, 則後不能記憶, 故暫欲謄書後還下也, 但觀其目錄, 近年之事, 有未及錄者。 若不幷錄, 則似未完備, 此目錄中不付近年之事, 令承文院謄寫以入可也。 且薺浦
              倭人事, 今日欲於闕庭牌招議之, 而適政事未畢, 故恐爲擾擾, 令政府合坐議之, 更思之, 留浦倭人, 近當還歸, 不可稽緩, 而雖令合坐, 勢未必速爲也。 今日政事畢, 招政府全數及備邊司, 與禮曹堂上等議之可也。" 未幾, 又傳于政院曰: "薺浦
              倭人事, 已令會議, 自當依啓本議之, 但其啓本之外, 亦有一計焉。 此亦爲鎭將者, 所當知之事, 然不可先播於都下也, 辟人密議可也。 薺浦、熊川, 高堅其墉, 城外民居, 撤入城內, 則似無如此之事也, 然予更計料倭人之乘夜踰墻, 潛向閭里, 豈徒然哉? 必有京商人等, 潛持禁物, 接于閭里, 而誘引倭奴, 與之販鬻而然也。 倭奴欲出, 而軍士防截, 遂至殺害。 今後軍士, 陽爲不知而任其所往, 勿爲禁止, 潛知其往來之家, 而告官推捉其主人, 推問痛治, 則後無如此誘引倭人之事也。 如是爲之何如? 其竝議之。"

○領議政尹殷輔、右議政尹仁鏡、兵曹判書金安國、左贊成柳灌、右贊成梁淵、禮曹判書權橃、判尹李芑、知中樞府事禹孟善、同知中樞府事張彦良、禮曹參判愼居寬、僉知中樞府事尹倓、禮曹參議趙士秀議啓曰: "薺浦出來倭人等, 比來橫恣特甚, 冒犯禁約, 夜間踰越防限, 橫行閭里, 潛結商利之徒, 縱爲奸濫, 流患將大, 故前因本道監司、兵ㆍ水使之啓, 商議處置之事, 令禮曹, 於第一船主饋餉之時, 嚴辭開諭, 使之歸語島主, 痛加禁治, 復令禮曹爲書, 通諭島主, 辭亦詳嚴。 第一船主還程, 已過一月, 彼倭作兇之時, 雖未及到浦所, 亦應有先往之倭, 未必不傳說於同館之伴, 宜畏懼小戢, 今觀兵使之啓, 非徒不爲畏戢, 兇橫尤甚, 乃相成群, 犯夜越墻, 與薺浦、熊川所定伏兵等, 對敵鬪鬨, 以至刃剌, 傷死累人, 至爲駭愕。 若諉爲化外之人, 而不以法治之, 則彼益兇橫, 他日之禍, 將不勝矣。 當其兵使送人摘問犯倭之時, 同館群倭, 互相推調, 鞠得兇黨, 爲勢非易。 若只委本道究問, 則非徒彼輩以爲尋常, 而不以直輸, 無以驚動彼人聽聞, 深服其罪也。 今方旱荒, 遣使命固爲重難, 然此邊機重事, 不可不嚴審處置。 請遣諳練朝官, 馳往浦所, 及其第一船主未發船之前, 嚴辭開諭, 令聚會擧館之倭, 詳加究問, 摘發正犯無疑之人, 分其致命輕重以告, 若得其人, 則劃卽堅囚馳啓後, 更議處置。 彼亦猶尙推調, 不以實告, 則又復丁寧嚴諭曰, ‘汝等若不摘告殺人兇倭, 則擧館之倭, 非徒令不接待, 又不給送留浦糧而已, 今來諸船, 後雖出來, 亦永不接待’ 云, 則彼必(省)
                〔畏〕
              懼直告矣。 且浦所長墻, 築之不堅高, 基又迂遠, 故易於頹毁踰越。 今雖農時, 戌軍常留浦所, 不關耕耘之妨, 且値倭人作變之機, 不可失也, 宜依兵使所啓, 不拘農月, 許卽改築, 務令高堅, 以防踰越之患。 熊川城外居人三百餘戶, 無城垣之限, 難於禁防, 故得與倭奴, 交通往來, 恣作奸犯。 若連舊城, 加築外城, 使三百餘戶, 盡入居之, 夜不能通, 則往來作如
                〔此〕
              之弊自袪矣。 亦宜因此變機, 依所啓, 秋成後築城, 永杜後患何如?" 仍啓曰: "薺浦留浦倭人越墻時, 勿卽捕捉, 尋其蹤跡, 其所交通人, 捕捉治罪, 則後必畏戢, 上敎至當。 但此大事, 若泛然爲之, 則恐漏洩也。 今次敬差官下去時密諭, 使轉諭鎭將, 則人亦不知, 而不至漏洩也。"

○召政府專數, 知邊事該曹堂上, 傳曰: "觀此倭奴之事, 邊患將大。 濟州往來人及南邊公私海採船, 決然難行。 觀古事, 倭奴非徒南方, 無處不往。 此勢雖異於古, 賊謀難測。 是以各道及濟州, 無不下諭防備矣, 若衝東擊西, 竊發於意外之處, 則備禦諸事, 豈可忽哉? 常時軍令解弛, 此未便也。 武士鍊才, 尤加勉焉。 方好義啓本, 可議事頗多。 雖下該司, 該司不可獨斷, 故欲與大臣議之。 且宋琚昨日會問時, 雖不直招, 今日禁府之推, 或有他語, 則當與大臣議之, 故命召矣。 通諭島主書契, 不必待宋琚畢推, 然後定, 故昨已議定, 而諫院亦以爲勿俟宋琚畢推, 宜速發送云, 固當急送。 且其書契, 請嚴峻其辭, 以示國威云。 可以嚴峻處, 同議而改文辭可也。" 又以宋琚推案, 下于大臣等曰: "見此推案, 明白服招如此, 而又可以刑推乎? 竝議之。" 大臣等議啓曰: "臣等見此啓本, 將欲開諭留館倭人, 而盛陳軍容之際, 倭人等, 自知前殺伏兵之罪, 又以宋琚之招見之, 其所敗, 必是倭人也。 故反懷疑懼之心, 恐其見誅, 三百餘人, 中船三隻, 盡騎奔還。 島主專賴我國資生, 而聞將不接待之言, 則必深責之。 彼倭等, 不得容於本島, 而益懷憤恨之心, 則不無肆毒來寇之弊。 抄送助防將, 分防要路, 不得不爾, 但凶荒之歲, 發送亦難, 而其弊不小。 是使吾民先困也。 兵使啓本以爲, 閑良及出身作散有武才者, 竝抄出分防云。 姑使兵使, 加抄如此等人, 分防要害之處, 常如敵至, 日日戒嚴爲當。 助防可當之人抄出, 使之治裝, 且備戰馬, 而若有事, 則卽時發送亦當。 以此意, 令兵曹爲公事, 回啓何如? 且虜寇充斥, 必聲東擊西, 古今之通患。 將
                〔此〕
              
              倭釁, 通諭各道, 在所當爲, 但兩界則與倭路遼絶, 不須諭也, 京畿、黃海道, 亦可勿諭也。 且習射之事, 果不如古時。 古者城中, 多見張侯習射之處, 近者絶無, 城外亦然。 凡弓矢之事, 常時鍊習, 然後精巧, 作輟則生疏。 都城內臨壓處外, 勿令禁止, 中日習射及試射等事, 依古行之爲當。 且昨日宋琚, 朝廷會問于闕庭, 無異於上問, 而猶欲修飾, 以所聞窮詰, 然後見迫。 事覺雖加刑訊, 猶不足惜也, 其所敗之船, 昨云不知去處, 今招乃曰: ‘在安骨浦邊近處。’ 其作賊, 必是留館倭人所犯也。 薺浦、熊川人, 亦一樣騰言, 宋琚亦以爲, 留館倭人所犯。 宋琚更無可問之事。 水使已論罪決杖, 今加刑訊, 而又決杖, 則殞命可慮。 上裁何如? 且書契之辭, 不可迫切嚴峻。 臣等之意, 已斟酌論定, 勿改無妨。" 傳曰: "啓意至當。 且薺浦留館倭人, 速送可也。 其棄去雜物, 使之分明開坐, 兩件成籍, 置一件於邊將之鎭, 授一件于今去倭人, 使之悅報, 而消其怨怒也。 此意, 語今去倭人, 使之轉諭諸倭何如? 此倭等孤單, 入去爲難, 姑留之, 有日本
              倭人來歸者, 與之偕送, 亦何如? " 大臣等回啓曰: "倭人事, 已與禮曹議之, 必爲公事回啓, 故臣等今不議啓, 倭人速送及物件成籍事, 上敎至當。"

○丙午/憲府啓曰: "前薺浦僉使金光軫, 犯軍令之罪, 本有定律, 不可容貸。 況水使李克恭, 旣已充軍, 光軫則特命末減。 不可罪同而罰異, 請依律定罪。 熊川縣監李有茂, 右道水軍虞候禹成, 兵曹旣行移推考, 自有其律。 以鎭將犯(早)
                〔軍〕
              令, 則不可在職, 況今防備最急之時, 以罪人尤不可號令軍卒, 請先罷, 速差他員督送。" 答曰: 常時兵。 水使, 則雖曰不及聞知, 事變發後, 例必充軍, 故李克恭充軍也。 金光軫以爲, 宋琚來鎭時, 適以病未得出見, 召入而接之, 還去後, 自鎭至致敗處, 地且迥隔, 故未及聞知, 翌日乃聞, 卽行搜捕云。 宋琚以爲, 大小角竝吹接戰云, 其實本無器械而致敗, 其言皆歸不實矣。 當初光軫之遣, 爲禁戢興販而擇差也。 禁戢之事, 尙有踈漏, 故如是生事也。 然若充軍, 必快倭奴之心。 是反陷於倭奴術中也。 其治罪止於是, 無乃可乎? 金光軫尙未及知變作, 況禹成、李有茂, 在於深處, 尤不得知之。 然不可在(宮)
                〔官〕
              , 罷職可也。" 再啓金光軫事, 不允。

○辛亥/以慶尙右道兵使方好義啓本,
                【獲送罪倭事。】
              下于政院曰: "大臣來會時, 以此啓本議之可也。 且熊川官奴波回、蘭孫等, 與留館倭, 白鐵九十斤, 官木九十同, 交易相約, 而持去後, 不卽給價, 故踰墻出去云。 波回等, 可以拿推于京, 但其事干在彼, 不可不憑推也。 擇定剛明差使員, 盤詰推鞫事, 其言于該曹。"